Swanger vrou aan boom gehangTshegofatso Pule (Foto: Twitter) ’n Beroep word op die publiek gedoen om met inligting na vore te kom in verband met die grusame moord op ’n swanger vrou van Johannesburg vroeër vandeesweek. Tshegofatso Pule (28) is vermoedelik met ’n skerp voorwerp gesteek voordat haar liggaam Maandag in Roodepoort aan die Wesrand aangetref is waar sy aan ’n boom gehang het. Pule was agt maande swanger. Pule is verlede Donderdag vir die laaste keer lewend gesien toe sy in ’n taxi geklim het wat haar kêrel vir haar gereël het. Maite Nkoana-Mashabane, die minister van vroue, jeug en mense met gestremdhede, het gesê sy is geskok deur Pule se moord wat blyk die jongste gewelddadige aanval teen vroue in Suid-Afrika te wees. “Dit is net hartseer en is ’n skande vir ons samelewing,” het die minister gesê. “Ons moet nooit toelaat dat geslagsgebaseerde geweld ’n norm in ons gemeenskappe word nie. Hoeveel meer vroue, jong meisies en kinders moet leef met hierdie voortdurende vrees om aangeval en geskend te word? Vroue hoef nie hulself teen mans te beskerm nie. Hulle het die reg om veilig te voel,” het Nkoana-Mashabane gesê. Maite Nkoana-Mashabane (Foto: ANA) Faith Mazibuko, Gautengse LUR vir gemeenskapsveiligheid, het Dinsdag buite Pule se huis in Soweto aan verslaggewers gesê enigeen met inligting rakende Pule se moord word versoek om brig. Khuboni van die polisie by 082 307 0716 aan te meld. “Iemand êrens kan moontlik meer inligting gee. Ons laat dit nou in die hande van die wetstoepassingsagentskappe en ons hoop dat ons as die gemeenskap en die media vir die familie hul ruimte sal gee om te treur,” het Mazibuko gesê. Maroela Media het ’n navraag by die betrokke polisiewoordvoerder ingedien en wag op terugvoer.